钦定古今图书集成/明伦汇编/氏族典/第262卷 > 王丘
## 钦定古今图书集成/明伦汇编/氏族典/第262卷 > 王丘

按《唐书王丘传》：“丘字仲山，同皎从子也。父同晊，终太
子左庶子。丘十一擢童子科，它童皆专经，而独属文，
繇是知名。及冠，举制科中第，授奉礼郎。气象清古，行
修洁，于词赋尤高。族人方庆及魏元忠更荐之，自偃
师主簿擢监察御史。开元初，迁考功员外郎。务核实
材，采录精明。迁紫微舍人、吏部侍郎，典选，复号平允。”
久之，为黄门侍郎。会山东旱饥，议以中朝臣为刺史，
乃以丘守怀州，清严，为下畏慕。入知吏部选，改尚书
左丞，以父丧解。服除，为右散骑常侍，仍知制诰。韩休
秉政，荐为御史大夫。丘讷于言，所白奏帝多不喜，改
太子宾客，袭父封。以疾徙礼部尚书，致仕。卒，谥曰文。